VP Leni nag-eestar na sa Magarao\nIgwa nang bagong estaran sa barangay Carangcang, Magarao, Camarines Sur si Bise Presidente Leni Robredo asin nagtutubod na si Punong Barangay Nenita Aspe parte na ini kan plano kan bise presidente nganing magcandidatong gobernador sa eleksyon lokal sa Mayo 2022.\nNgunian na semana piglalaoman na maparehistro na si Robredo sa Comelec Magarao nganing digdi na siya magvoto sa maabot na eleksyon.\nAn Ciudad nin Naga sarong independent city na nag-eerok sa brgy. Dayangdang asin rehistradong votante si VP Robredo kan ciudad alagad kun macandidato siya sa luwas kan ciudad discalificado asin dai tinutugot kan ley, sabi pa kan opisyal kan Comelec.\nAlagad sa mga pahayag ni Congresista Gabby Bordado kan tercer distrito kan Camarines Sur asin kaalyado ni Robredo sa Partido Liberal (LP) mayo pa nin pinal na desisyon an bise presidente mientras sa maabot pang Oktubre 1 hasta 8, 2022 an paglantiar nin certifico de canditura sa Comelec para sa eleksyon nasyonal asin lokal.\nRetrato sa baba bakanteng 1,500 metros cuadradong lote na papatindogan nin sadiring harong ni VP Robredo sa balyong tinampo iyo an semi-bungalow residencia na arkilado kan bise presidente. (DPAureus)\nAn bise presidente nagpahayag na sa media na andam siyang magcandidatong presidente maging sa puesto lokal.\nSi Punong Barangay Aspe kan Carangcang nagkumfirmar na nag-aarkila na si Robredo nin residencia kan bulan pa nin Marso 2021 sa saiyang barangay asin sa balyong tinampo nagpapa-konstruhir nin sadiring residencia.\nSi Oscar Federis taga brgy. Carangcang nagkumfirmar sa Bicol Mail na saiyang harong an pig-aarkilahan na semi-bungalow kan bise presidente.\nAn arkiladong residencia naheling na kan Bicol Mail kaibanan si dating Consejal Julian Lavadia Jr. kan Ciudad nin Naga.\nSi Robredo rehistrado bilang votante sa Barangay Dayangdang, Ciudad nin Naga, kun rehistrado na siya sa Comelec bilang votante sa zona dos brgy Carangcang, Magarao calificado na siyang magcandidatong gobernador.\nSinabi ni Atty. Maico Julia Jr. Election Officer kan Ciudad nin Naga asin opisyal na parataram kan Comelec Camarines Sur an sarong taon na residency antes kan eleksyon base sa probisyon kan Local Government Code calificado nang magcandidato sa arin man na posisyon lokal.\nSa pagtubod ni Bordado napapanahon na idagos na ni Robredo an pagdalagan sa eleksyon nasyonal bako lang calificado sa posisyon alagad dakul na an masuporta nganing siya an pambato kan oposisyon sa maabot na election presidential.\nAn grupo ni dating Congresista Rolando Andaya Jr. kan premir distrito kan Camarines Sur preparado na suportaran si Robredo ano man na oras na magdesisyon sa pagcandidatong gobernador.\nSi Andaya, enot nang pig-declara kan oposisyon sa Camarines Sur bilang interim candidate for governor alagad kun magbaba si VP Leni na magcandidato lokal andam man na magpahunod an dating congresista kan premir distrito. (DPAureus)


NCPO madestino mga pulis sa kamposanto\nNagwarak na nin mga miembros kan Naga City Police Office (NCPO) sa mga pribado asin pampublikong kamposanto nganing limitaran sa treinta por ciento (30%) an dapat maglaog sa mga kamposanto puon kan Oktubre 12 hasta 28.\nAn direktiba pinaluwas kan Health Emergency Response Task Force kan City Hall na nagsasabi pa na mayong tutugotan maglaog puon sa Oktubre 29 hasta sa Noviembre 4.\nSinabi ni City Director P/Col. Marlon Catan kan NCPO na si sangatos na kapupulisan na pinadara kan Camp Semion Ola sa Peñafrancia festival kan Septiembre 2020 dai na pinabalik sa Ciudad nin Legazpi asin sinda an gagamiton sa pagmantenir kan paz y orden asin dugang na fuersa hali sa regular na miembros kan NCPO.\nAn Inter-agency Task Force on Emerging and Infectious Disease (IATF-EID) enot nang nag-isyu kan resolusyon numerado 72, na dapat limitaran an numero kan mga mabirisita sa kamposanto hasta sa treinta por ciento.\nAn duwang pribadong kamposanto an Sto Niño Memorial Park asin Eternal Garden na parejong yaon sa barangay Balatas, kabali sa dedestinohan nin kapupulisan alagad puedeng dublehon an idedestino sa pampublikong kamposanto sa barangay Concepcion Pequeña na perming dakul an mga nagbibisita bubugtakan pa nin ilaw kan City Hall asin miembros kan traffic police asin PSO.\nIni an estrictong iimplementar kan Naga City Health Emergency and Response Task Force alagad nagpaluwas man nin mga petsa kun anong aldaw sinda dapat magbisita sa mga kamposanto an residentes kan ciudad.\nPuon sa Oktubre 12 hasta 14 iyo an pagbisita kan mga residentes kan barangays; Abella, Bagumbayan Sur asin Norte, Balatas asin Dayangdang.\nSa Oktubre 15 hasta 17 an mga residentes kan barangay Calauag, Cararayan, Carolina, Liboton Del Rosario asin Sta Cruz.\nSa Oktubre 18 hasta 20 an mga residentes kan barangay Mabolo, Pacol, Tabuco, Tinago, Dinaga, asin Igualdad.\nSa Oktubre 21 hasta 23 an mga residentes kan barangay Concepcion Grande asin Pequeña, San Francisco, asin San Isidro.\nSa Oktubre 24 hasta 26 an mga residentes kan barangay Lerma, Panicuason, Peñafrancia, Sabang, San Felipe asin Triangulo asin sa Oktubre 27 hasta 28 si mga bisita hali sa Camarines Sur.\nNagtalaan man nin oras sa paglaog sa mga kamposanto puon alas 6:00 nin aga hasta alas 8:00 nin banggui.


Kadagatan Pacifico - Wikipedia\nKadagatan Pacifico (halì sa tataramon na Latin na Mare Pacificum boot sabihon matoninong na dagat) an pinakadakulà sa mga pankadagatan na bangâ kan kinàban. Minaabot ini sa Arktiko sa norte asin Antartika sa sur. Napapalibotan ini kan Asya asin Australia sa sulnopan asin Amerika sa subangan. Sa sokol na 169.2 milyon km² (o 65.3 milyon m²) napapatos kaini an 46% kan ibabaw na katubigan (water surface) kan kinàban asin maabot sa 32% kan kagabsan na ibabaw na parte (surface) kaini. An Mariana Trench an pinaká hararom na punto sa Pacifico asin sa kinàban na uminaabot 11,700 m. Nabábangâ pa ini sa Pacifico Norte asin Pacifico Sur kan Equador.\nKlase kan katubigan[baguhon | baguhon an source]\nAn temperatura kan katubigan kan Pacifico minaiba poon sa kayelohan sa kaporohan na parte (polar) hanggan sa 25-30 °C (o 84 °F) harani sa equador. An kaaskadan (salinity) minaiba man. Bakong gayong maaskad an katubigan harani sa equador bakong arog sa mga katahawan na balagbag (latitude) nin huli sa pagbagsak nin uran sa enterong taon.\nAn pag-itok sa Norteng Hemispero (Northern Hemisphere) kan katubigan sa ibabaw na parte kan Pacifico siring sa hiro kan relo asin kabaliktadan sa Sur na Hemispero (Southern Hemisphere).\nKinua sa "https://bcl.wikipedia.org/w/index.php?title=Kadagatan_Pacifico&oldid=140048"\nHuring binago an pahinang ini kaitong 8 Marso 2013, alas 13:56.


SA CIUDAD NIN NAGA: NTA mababa nin Php150-M sa ‘23\nDapat pag-andaman kan lokal na gobierno kan Ciudad nin Naga an pagbaba nin Php150 milyon kan marerecibing National Tax Allotment (NTA) sa sunod na taon 2023 envez an solusyon digdi maghigot paha an ciudad alagad mayong mangyayaring iimponer na dugang na buwis.\nSi Consejal Salvador Del Castillo, sarong CPA-Lawyer asin dating executive director kan Bureau of Local Government Finance (2011-2015) nagpahayag kaini sa entrevista kan Bicol Mail kasunod kan epekto kan duwang taon na pandemya na apektado an koleksyon sa buwis sa lokal maging sa nasyonal kabale sa Bureau of Custom.\nKun ngunian igwang Php1.5 bilyon sa 2022 annual budget an City Hall kabale digdi an dugang na NTA maabot sa Php260 milyon alagad mababawasan nin Php150-M na maresulta sa paghuros kan annual budget sa 2023. Alagad piglalaoman na pasiring pa sana sa recovery period an gobierno sa 2024.\nHuli kan pandemya nagparababa an koleksyon sa buwis sa nasyonal asin lokal maresulta man ini sa pagbaba kan marerecibing NTA, dating Internal Revenue Allotment (IRA) kan mga LGUs maging sa mga barangay.\nSinabi pa kan consejal an himolo kan LGUs sa national taxes base sa ika-tolong cuarto kan calendar year mantang an 2022 base sa 2019 na dai pa apektado kan pandemya nakadugang digdi an implementasyon kan Mandanas ruling na naglangkaw si NTA alagad paglaog kan 2023 huli ta pigbasehan kaini iyo an 2020 calendar, huli kaini seguradong mababa an kahirisan sa NTA resulta kan bagsak na koleksyon sa buwis.\nKabale sa dapat gibohon kan ciudad magtipid sa gastos tawan sana nin prioridad si mga importanteng mga proyekto siring kan edukasyon, social services mga importanting proyekto sa infrastraktura maging magtipid sa gastos sa petrolyo na padagos naglalangkaw an presyo.\nIginigilid kan City Hall an ano man na pag-imponer nin buwis huli ta apektado pa an mga negosyante mantang nagbabangon pa sana huli kan pandemya.\nBako lang mga negosyante maging an LGU nagbaba man si koleksyon sa Naga City People’s Mall saka sa Bicol Central Station. Huli kaini, imposible an pagbawi sa paagi nin paglangkaw nin buwis, sabi pa ni Del Castillo. (DPAureus)


An Khartoum sa banggi\nMapa kan Sudan kun saen ipinapaheling an kinamomogtakan kan Khartoum\nAn Khartoum (Arabe: الخرطوم Al Kharṭūm) iyo an kabesera kan Sudan asin kan estado nin Khartoum. Namomogtak ini sa pagsarapong kan Puting Nile na nagdadalayday paamnyan haleng Danaw Victoria, asin kan Asul na Nile nagdadalihig pasolnopan haleng Etopya. An lugar kun saen nasarapong an duwang Nile inaapod na "al-Mogran".,An kadakulaan na hawak kan tubig Nile nabulos pasiring sa Ehiptoasin nawa'wa' sa Dagat Mediterraneo.\nNabanga kan salog Nile, an Khartoum sarong tripartite na metropolis na ginagaom igwang populasyon na limang milyon katawo, baranga' sa sentrong Khartoum, sinusumpay nin mga tulay sa Khartoum Norte (inapod, al-Khartum Bahri) asin sa Omdurman sa bandang solnopan.\n3 Relasyon kan Amnayan asin Habagatan\nAn katagang 'Khartoum' pighuna na hale sa Arabeng Al-kartoūm الخرطوم na boot sabihon "panas kan tingo nin elepante", na seguro pigtotomoy an hayakpit na daga nakahunat sa pag'oltan kan Asul asin Puting Nile.\nAn Khartoum natogdas dai pa man na gayo nahaloy. Tinogdas ini ni Ibrahim Pasha kan 1821, aki kan namoon sa Ehipto na si Muhammad Ali Pasha na an huri sinakop asin isinaro an Sudan sa saiyang kahadean. Dati an Khartoum sarong kwartel na pwera kan Hokbong Ehipto alagad an baro-banwa nagparadakula asin nagin sentro nin negosyo. Nagin man padagos ining sentro kan pagbaro-baro nin mga oripon. Dangan ini nagin sentro administratibo asin kabesera kan Sudan.\nAn tropang mga agit-agitan ni Mahdi Muhammad Ahmad nagpoon magtalikop kan Khartoum kan Maro 13, 1884 laban sa mga tauhan ni George Gordon, sarong Briton na Heneral. An paglusob nagtapos sa makangirhat na masaker kan mga soldados na yaon sa Anglo-Ehiptong kampo. An grabeng narungkab na kampo nahulog sa kamot kan mga Mahdista kan Enero 26, 1885 asin gabos na habitantes igdi ginaradan.\nAn Omdurman man nagin lugar kan madugong batalya kan Septyembre 2, 1898 kun kasuarin an pwersang Briton sa pamamayo ni Herbert Kitchener nalupig an pwersa Mahdista na nagkukuta asin nagsusurog sa siyudad na ini.\nKan 1899 an Khartoum nagin kabesera kan Anglo-Ehiptong Sudan. Dakul nagsasabi na an desenyo kan siyudad pig'ayog sa hitsura kan bandera nin Reyna Unido bilang simbolo kan pananakop kan mga Briton. An iba man nagsasabi na inarog kaini ngani an mga machine-gun pwedeng ipaitok sa pagarak'asak sa palibot kaini. Pero mayo man nin tunay na ebidensya na siring an mga tamang paliwanag.\nAn pagkabaranga kan Sudan sa tolong kabtang huli kan bulos nin Salog Nilo\nRelasyon kan Amnayan asin HabagatanLiwaton\nKan an Sudan nagin independiente taon 1956, an Khartoum nagin kabesera kan nasyon na Sudan. Poon kan an mga Briton nagharale na kan 1956, dai nang katoninongan igdi huli gayod ta naapora an paglito kan nasyon sa mga tagaSudan, bagay na napirit magsararo an Muslim na Norte na ibahon man an kultura sa mga Kristiyanong Sur. Poon kadto, 3.8 milyon katawo na an nagkagaradan, nagkaburungkal sa sadiring eneestaran o kun bako man, naraot na biyo an saindang pamumuhay.\nPinaghugot gikan sa "https://bcl.wikipedia.org/w/index.php?title=Khartoum&oldid=143588"


PATANID KAN LTFRB: PUV na mayong paradahan dai na tatawan franquicia\nCiudad nin Legazpi - An Land Transportation Franchising and Regulatory Board (LTFRB) sa Bikol estricto nang pig-iimplementar an sarong memorandum circular kan saindang oficina central na dai na tatawan nin franquicia an arin man na pampasajerong sasakyan kun mayong sadiring paradahan vehiculo.\nSi LTFRB Regional Director Jun Abrasaldo, dai palang nahahaloy nag-asumir sa puesto nakarecibe na kan copya memorandum circular na efectivo kan Febrero 10, 2017 nagpatanid na sa mga operator na kun mayong sadiring parking area an saindang pampasajerong sasakyan dai na makaka-renew kan saindang franquicia maging si bagohan na mga aplicante.\nKabale sa probisyon kan MC No. 2017-004 An operator dapat magpresentar nin prueba na an parking area igwang titulo an lote na nakapangaran sa operator, an hiwas kaini asin kun nag-aarkila nin daga o lote ipaheling an documento sa contract of lease.\nSinabi pa na kaayon digdi iyo an utility van asin truck.\nAn sinambit na MC pinaluwas kan junta kan LTFRB na pinamamayohan ni Abogado Martin Delgra III.\nNapag-aram an Land Transportation Office nag-iinpeksyon man sa mga garaje kan mga public utility vehicles kun nagsasabing totoo sa mga documentos an mga operator na saindang pigsusumiter sa LTFRB.\nSa Ciudad nin Naga, si Consejal Joselito Del Rosario pamayo kan Committee on Transportation sa Sangguniang Panlungsod nagpahayag na tama sana an ginigibong estrictong pulicia kan LTFRB sa tahaw kan nagkaperang mga operator nin PUV na ginigibo nindang parking area iyo an gilid kan mga tinampo na iyo an nagiging causa kan problema sa trafico.\nAn consejal igwa nang mga propuestong ma-enmienda kan ordinansa sa traffic code kan lokal na gobierno alagad maagi pa sa mga public hearing antes isunad sa en banc session kan SP.\nSinabi ni Del Rosario katuyohan kaini nganing mapakarhay an dalagan kan trafico sa tahaw kan padagos na nagdadakul an mga vehiculos na nag-lalaog sa mga commercial district.\nAn consejal na igwang kaaraman sa pagmanijar nin trafico iyo an natukahan ni Alcalde John Bongat sa pag-adal kan problema sa trafico sa ciudad. (DPA)


Karakter na rubi - Wikipedia\nKarakter na rubi\nPlantilya:Ruby notice An mga karakter na Rubi (ルビ, rubi) iyo an sararadit, anosyatibong mga glosa na parating pigkakaag sa itaas o sa too kan mga karakter na Intsik na kun saen nagsusurat nin mga tataramon na igwang logograpikong mga karakter arog sana kan Intsik, Hapon o Koreano tanganing maipahiling an pagsasayod. Pantipikal na pig'aapod lang na ruby o rubi, an mga arog kayan na anotasyon parating piggagamit sa giyá nin pagsayod para sa mga karakter na daeng gayo pamilyar sa mga parabasa.\nHalimbawá[liwaton | liwaton an gikanan]\nIni an halimbawá kan Tekstong Rubi nin Hapon (pig'aapod na furigana) para sa Tokyo ("東京"):\nKadaklan sa mga furigana (mga karakter na rubi nin Hapon) pigsusurat kaiba an silabaryo na hiragana, alagad pan-okasyunal na piggagamit an katakana dangan romaji. Pan-alternatibo, pig-iimprinta minsan an mga banyaga na mga katagâ (parating Ingles) na may furigana na maaraman an boot sabihon, dangan balik-balikan. Parati an mga Textbook, nasusurat nin mga basahon nin on- na may katakana dangan an mga basahon nin kun- na may hiragana.\nIni an halimbawá kan mga karakter na rubi nin Bopomofo para sa Beijing ("北京"):\nSa Taiwan, an piggagamit na mga karakter na rubi nin Intsik iyo an Zhuyin fuhao (bistado man sa Bopomofo); sa Kadagáang Intsik, piggagamit an pinyin. Pantipikal, bakong arog kan halimbawá sa itaas, piggagamit an zhuyin na nasa bertikal na Tradisyonal na pagsusurat dangan pigsusurat an zhuyin sa toong gilid kan mga karakter. Sa Kadagáang Tsina, iskriturang horizontal an piggagamit asin pigsusurat an mga karakter na rubi (pinyin) sa itaas kan mga karakter na Intsik.\nPopular an mga libro na igwang giyang ponetiko (espesyalmente pinyin) sa mga kaakian dangan mga banyaga na nag-aadal nin Intsik.\nUni an halimbawá kan mga karakter na rubi nin Koreano para sa Korea ("韓國"):\nPiggagamit an Romaja sa mga banyagang mga textbook sagkod kan pinabisto an Hangul. Mahihiling pa man an mga karakter na rubi parati sa mga sinyal sa mga parte kan Sur na Korea.\nPinaghugot gikan sa "https://bcl.wikipedia.org/w/index.php?title=Karakter_na_rubi&oldid=177719"\nMga karakter na Rubi\nSistema nin panurat kan Hapon\nMga giyang ponetiko\nHuring pigliwat an pahinang ini kan 20 Nobyembre 2018, alas 23:00.


Santiago 2 | Bibliya Online | New World Translation\nPaboritismo, sarong kasalan (1-13)\nPagkamuot, an nakakalabi nanggad na pagbuot (8)\nAn pagtubod na daing mga gibo gadan (14-26)\nAn mga demonyo nagtutubod asin nagtatakig (19)\nSi Abraham inapod na amigo ni Jehova (23)\n2 Mga tugang ko, pinangangaptan daw nindo an pagtubod sa satuyang mamuraway na Kagurangnan na Jesu-Cristo asin kasabay kaiyan nagpapahiling man kamo nin paboritismo? 2 Halimbawang may maglaog sa pagtiripon nindo na sarong tawo na igwa nin bulawan na mga singsing sa saiyang mga muro asin magarbo an sulot, tapos igwa man nin maglaog na sarong pobre na maation an sulot, 3 ibinibilang daw nindo na mas importante idtong saro na nakasulot nin magarbong bado asin sinasabi sa saiya, “Digdi ka magtukaw sa magayon na puwestong ini,” dangan sinasabi daw nindo duman sa pobre, “Magtindog ka na lang” o, “Diyan ka na lang sa may tungtungan ko magtukaw”? 4 Kun arog kaiyan, bako daw na mas ilinalangkaw nindo an iba kisa sa iba, asin nagigin na kamong mga hukom na an ginigibong mga desisyon maraot? 5 Magdangog kamo, mga tugang kong namumutan. Bako daw na pinili nin Diyos idtong mga dukha sa pagmansay kan kinaban tanganing sinda magin mayaman kun mapadapit sa pagtubod asin magin mga tagapagmana kan Kahadian, na saiyang ipinanuga sa mga namumuot sa saiya? 6 Alagad tinatrato nindo na daing respeto an mga dukha. Bako daw na an mga mayaman an nang-aapi sa saindo asin nagdadara sa saindo sa mga husgado? 7 Bako daw na linalanghadan* ninda an marahay na ngaran na dinadara nindo? 8 Ngunyan, kun inuutob nindo an nakakalabi nanggad* na pagbuot na sinambit sa Kasuratan, “Kamutan mo an saimong kapwa nin siring sa saimong sadiri,” marahay nanggad an saindong ginigibo. 9 Alagad kun padagos kamong nagpapahiling nin paboritismo, nagkakasala kamo, asin ihinahayag kan katugunan na kamo mga parabalga. 10 Huli ta kun sinusunod nin saro an bilog na Katugunan alagad nakagibo nin sala sa sarong bagay diyan, siya nagigin parabalga kan bilog na Katugunan. 11 An saro baga na nagsabi, “Dai ka magsambay,” nagsabi man, “Dai ka maggadan.” Ngunyan, kun dai ka nagsasambay pero nanggagadan ka, ika nagigin parabalga nin katugunan. 12 Padagos kamong magtaram asin gumawi sa paaging siring kan ginigibo kaidtong mga huhusgaran base sa katugunan nin sarong talingkas na banwaan.* 13 Huli ta an saro na dai nagpapahiling nin pagkahirak huhusgaran na mayong pagkahirak. An pagpahiling nin pagkahirak nakakalabi kisa sa paghusgar. 14 Ano an pakinabang kaini, mga tugang ko, kun sasabihon nin saro na igwa siya nin pagtubod alagad mayo siya nin mga gibo? An pagtubod na iyan dai makakapagligtas sa saiya, bako daw? 15 Kun an sarong tugang na lalaki o babayi dai nin maisulot* asin mayo nin igong kakanon para sa aldaw, 16 tapos an saro sa saindo magsabi sa saiya, “Magpuli ka na asin dai ka na mahadit; magkaigwa ka man lugod nin isusulot asin kakanon,” pero dai man nindo siya tinatawan kan mga pangangaipo kan saiyang hawak,* anong pakinabang kaiyan? 17 Kaya siring man, an pagtubod, kun iyan sana asin mayong mga gibo, gadan. 18 Minsan siring, igwa nin masabi: “May pagtubod ka, asin ako may mga gibo. Ipahiling mo sa sako an saimong pagtubod na mayong mga gibo, asin ipapahiling ko sa saimo an pagtubod ko paagi sa sakuyang mga gibo.” 19 Nagtutubod ka na igwa nin sarong Diyos, bako? Marahay nanggad iyan. Alagad an mga demonyo man nagtutubod sa Diyos asin nagtatakig. 20 Pero ika na hababaw an isip, gusto mo daw nin pruweba na an pagtubod na mayong mga gibo daing serbi? 21 Bakong si Abraham na satuyang Ama ipinahayag na matanos paagi sa mga gibo pagkatapos niyang idulot sa altar an saiyang aking si Isaac? 22 Nahiling mo na an saiyang pagtubod aktibong naghiro kaiba an saiyang mga gibo asin an saiyang pagtubod nagin lubos paagi sa saiyang mga gibo, 23 dangan nautob an sinambit sa Kasuratan na an sabi: “Si Abraham nagtubod ki Jehova,* asin ibinilang siya na matanos dahil diyan,” asin siya inapod na amigo ni Jehova.* 24 Nahihiling nindo na an sarong tawo ipinapahayag na matanos paagi sa mga gibo asin bakong paagi sa pagtubod sana. 25 Sa kaagid na paagi, bakong si Rahab na hostes* ipinahayag man na matanos paagi sa mga gibo pagkatapos niyang mabuot na padaguson an mga mensahero asin paluwason sinda sa ibang agihan? 26 Tunay nanggad, kun paanong an hawak na daing espiritu* gadan, an pagtubod man na daing mga gibo gadan.\n^ Sa literal, “an makahadi.”\n^ Sa literal, “katugunan nin katalingkasan.”\n^ Sa literal, “huba.”\n^ O “hinangos.”


Imported rice kan NFA limitado na, sabi\nPili, Camarines Sur – Sagcod na sana sa Agosto 2019 an stock nin imported rice kan National Food Authority (NFA) sa Camarines Sur asin limitado na an saindang pagsuplay nin bagas sa mga mercado.\nIgwa na sanang noventa (90) mil na sakong bagas an saindang stock sa bodega mantang pinapundo na kan saindang opisina central an pag-angkat nin bagas kasunod kan pag-epekto kan Rice Tarrification law (RTL)\nNag-epekto na an implementing rules and regulations (IRR) kan Abril ngonian na taon kan RTL asin yaon na sinda sa reorganizational plan sa mga empleados na ciertong hahalion sa serbisyo asin matatada.\nSinabi ni NFA Provincial Manager Alan Sabaybay dawa igwang mga pagcontra an mga empleados kan ahencia alagad mayo sindang magiginibo sa pagsunod kan ley sa RTL. Dakul an mawawaran nin trabajo alagad babayadan sinda kan tamang mga benipisyo.\nHinalian na sinda nin regulatory power kan RTL arog kan pagsuplay nin bagas sa mga mercado, pag-isyu nin licensiya sa mga rice retailers, pag-inspeksyon asin pagmonitor kan suplay nin bagas sa mga mercado.\nAn sainda na sanang trabajo iyo an pagtungod nin paroy sa mga paraoma nganing sarayon sa bodega asin kun igwang mga calamidad iyo man an idisistrubuer sa mga lokal na gobierno asin Department of Social Service and Development (DSWD), sabi pa ni Sabaybay.\nAn RTL tinatawan nin buelo an mga pribadong higanteng negosyanteng bagas na iyo na an mag-aangkat nin bagas sa ibang nasyon mantang sinda na an mapabakal asin masuplay nin bagas sa mga mercado.\nAlagad an reclamo kan National Confederation of Irrigators Association asin iba pang grupo nin paraoma sa nasyon an natawan nin pabor kan ley iyo an mga darakulang negosyante alaagd an paroy kan mga paraoma mabagsak an presyo.\nSi Senador Cynthia Villar, pamayo kan Committee on Agriculture sa senado iyo si padreno kan bill sa senado sagcod na inaprobaran ni Presidente Rodrigo Duterte.


Pagbawal kan tricycle sa nat’l road kayang ipasunod, sabi\nAn Mayors League of the Philippines (MLP), Camarines Sur Chapter nagcierto na kaya nindang iimplementar an Memorandum Circular 2007-01 kan Department of Interior and Local Government (DILG) nganing estricto nang ipagbawal sa national road an operasyon kan mga tricycle.\nSi Alcalde Fermin Mabulo kan San Fernando, Camarines Sur asin Presidente kan MLP nagpahayag sa Bicol Mail na kayang-kaya ninda iimplementar an memorandum circular kan DILG alagad kun an ibang LGU igwang ordinansa na an franquicia nag-aagi sa national road puede ining resolber.\nAn pahayag na ini kan pamayo kan Liga kasunod kan pinaluwas na directiva ni Regional Director Brig. General Anthony Alcañeses kan Bicol PNP na nagsusugo sa mga jefe de pulicia na magcoordinar sa alcalde na dapat estricto nang iimplementar ninda an MC 2007-01.\nKabali sa binabawalan iyo an pedicab asin iba pang three wheels vehicle, dai na sinda tutugotan sa national road nganing dai pa makaulang sa trafico asin pabuelohan an mga four wheels vehicle.\nKatuyohan kan PNP para sa safety kan tsuper asin pasajeros nin huli ta dakul nang mga aksidente sa trafico sa mga highway na envuelto an tricycle.\nSinabi ni Alcañeses an MC hali sa saindang directorate for operation kan Camp Crame na nagdidirehir sa mga jefe de pulicia na magcoordinar sa saindang alcalde nganing iimplementar na an memorandum kabali na an pagdakop sa mga overloading na pampasajerong tricycle asin jeepney.\nPig-ehemplo kan Bicol PNP si nangyaring aksidente sa national road sa Pamplona, Camarines Sur kan biglang mag-u turned an tricycle sagcod nang nabudalan nin pampasajerong bus asin walo an binawian nin buhay.\nTanganing malikayan an mga nagagadan sa trafico sa tinampo dapat ibawal na an mga tricycle sa mga national highway, sabi pa kan Bicol PNP. (dpa)


An Bunga kan Espiritu—Katuninungan\nISTORYA NIN BUHAY Tios Kaidto Pero Mayaman Na Ngunyan\nNamumutan ni Jehova an mga ‘Namumunga na May Pakatagal’\nKun Taano ta ‘Padagos Kitang Namumunga nin Dakul’\nMidbidon an Saimong Kaiwal\nMga Hoben—Manindugan Laban sa Diyablo\nSarong Abundang Ani!\nAn Torrengbantayan—Pag-aadalan na Edisyon | Mayo 2018\nBASAHON SA Afrikaans Albanian Aleman Alur Amharic Amis Arabic Armenian Aymara Azerbaijani Azerbaijani (Cyrillic) Bassa (Cameroon) Belize Kriol Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Español Estonian Ewe Fijian Finnish Fon Ga Georgian Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italiano Kabiye Kabuverdianu Kannada Kikamba Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nHULING nabubuhay kita sa maribok na kinaban, kaipuhan tang maghinguwang marhay para magkaigwa nin katuninungan. Pero dawa ngani igwa na kita maski paano nin katuninungan, sa parati nasasakitan kitang mapagdanay iyan. Ano an sinasabi kan Tataramon nin Diyos na puwedeng makatabang sa sato na magkaigwa nin tunay asin nagdadanay na katuninungan? Asin paano ta matatabangan an iba na magkaigwa man kaiyan?\nKUN ANO AN KAIPUHAN PARA MAGKAIGWA NIN TUNAY NA KATUNINUNGAN\nPara magkaigwa nin tunay na katuninungan, dapat na namamatian tang tiwasay kita asin may panglaog na pagkakontento. Kaipuhan ta man na magkaigwa nin dayupot na pakikiamigo sa iba. An pinakaimportante, tanganing magkaigwa kita nin nagdadanay na katuninungan, dapat na magkaigwa kita nin dayupot na pakikiamigo sa Diyos. Paano ta magigibo iyan?\nHinahali kan mga kahaditan sa buhay an katuninungan kan dakul na tawo\nPag sinusunod niyato an matanos na mga pagbuot asin prinsipyo ni Jehova, ipinapahiling ta na nagtitiwala kita sa saiya asin na gusto tang magkaigwa nin matuninong na relasyon sa saiya. (Jer. 17:7, 8; Sant. 2:22, 23) Huli kaiyan, minarani siya sato asin binebendisyunan kita nin panglaog na katuninungan. Sinasabi kan Isaias 32:17: “An magigin resulta kan tunay na katanusan iyo an katuninungan, asin an magigin bunga kan tunay na katanusan iyo an nagdadanay na katrangkiluhan asin katiwasayan.” (NW) Magkakaigwa kita nin tunay na panglaog na katuninungan paagi sa pagsunod ki Jehova nin gikan sa puso.—Isa. 48:18, 19.\nMatatabangan man kita na magkaigwa nin nagdadanay na katuninungan paagi kan sarong pambihirang regalo hali sa satong Ama sa langit—an saiyang banal na espiritu.—Gibo 9:31.\nTINATABANGAN KITA KAN ESPIRITU NIN DIYOS NA MAGKAIGWA NIN KATUNINUNGAN\nIlinista ni apostol Pablo an katuninungan bilang ikatulong aspekto kan “bunga kan espiritu.” (Gal. 5:22, 23) Huling an tunay na katuninungan hali sa espiritu nin Diyos, dapat kitang magpagiya sa impluwensiya kan banal na espiritu tanganing magkaigwa nin tunay na katuninungan. Pag-isipan ta an duwang paagi na puwede kitang tabangan kan espiritu nin Diyos na magkaigwa nin katuninungan.\nInot, paagi sa regular na pagbasa kan ipinasabong na Tataramon nin Diyos, matatabangan kita na magkaigwa nin katuninungan. (Sal. 1:2, 3) Mantang hinuhurop-hurop ta an mensahe kan Bibliya, tatabangan kita kan espiritu nin Diyos na masabutan an kaisipan ni Jehova sa dakul na bagay. Halimbawa, mahihiling ta kun paano siya nagdadanay na mapagpatuninong asin kun taano ta mahalagang marhay sa saiya an katuninungan. Pag inaaplikar ta an siring na mga leksiyon hali sa Tataramon nin Diyos, nakakamati kita nin urog na katuninungan sa satong buhay.—Tal. 3:1, 2.\nIkaduwa, dapat niyatong hagadon sa pamibi an banal na espiritu nin Diyos. (Luc. 11:13) Nanunuga si Jehova na kun mahagad kita nin tabang sa saiya, “an katuninungan nin Diyos na nakakalabi sa gabos na pakasabot iyo an magbabantay sa [satong] puso asin kaisipan paagi ki Cristo Jesus.” (Fil. 4:6, 7) Pag regular kitang namimibi asin hinahagad ki Jehova an saiyang banal na espiritu, an satuyang Diyos papanuon kita nin panglaog na katuninungan na itinatao sana niya sa mga dayupot sa saiya.—Roma 15:13.\nPaano inaplikar nin nagkapira an sadol na ini kan Kasuratan asin naggibo nin kinakaipuhan na mga pagbabago tanganing magkaigwa sinda nin nagdadanay na katuninungan—ki Jehova, sa sadiri, asin sa kapwa ninda?\nKUN PAANO SINDA NAGKAIGWA NIN NAGDADANAY NA KATUNINUNGAN\nSa Kristiyanong kongregasyon ngunyan, igwa nin nagkapira na dating ‘arangguton’ pero nagi nang makonsiderasyon, mabuot, mapasensiya, asin mapagpatuninong. * (Tal. 29:22, An Banal na Biblia) Hilingon kun paano ini nagin totoo sa duwang parahayag kan Kahadian na natabangan na mahali an pagkaarangguton asin na magkaigwa nin matuninong na relasyon sa iba.\nAn pag-aplikar sa mga prinsipyo sa Bibliya asin pagpamibi para sa espiritu nin Diyos makakatabang sa sato na magkaigwa nin katuninungan\nMay bakong marahay na ugali kaidto si David asin risa iyan sa mga sinasabi niya. Kan dai pa siya nagdudusay sa Diyos, parati siyang mapagkritika asin naggagamit nin maringis na mga tataramon sa saiyang pamilya. Pag-abot nin panahon, narealisar ni David na kaipuhan niyang magbago asin magin mapagpatuninong. Paano siya nagin mapagpatuninong? Sinabi niya: “Pinunan kong iaplikar an mga prinsipyo kan Bibliya sa buhay ko, kaya mas irinerespeto na ako kan pamilya ko.”\nNakaimpluwensiya sa ugali ni Rachel an pagpadakula sa saiya. Inadmitir niya, “Dawa ngunyan, nasasakitan pa man giraray akong kontrulon an pagkaarangguton ko huling nagdakula ako sa pamilyang arangguton.” Ano an nakatabang sa saiya na magin mas mapagpatuninong? “An pagtitiwala asin pagpamibi ki Jehova,” an sabi niya.\nSi David asin si Rachel duwa sana sa mga halimbawa na nagpapahiling na magkakaigwa kita nin katuninungan kun inaaplikar ta an ipinasabong na mga prinsipyo sa Kasuratan asin kun nagtitiwala kita sa tabang kan espiritu nin Diyos. Malinaw na dawa nabubuhay kita sa masakit na kinaban, puwede kitang magkaigwa nin panglaog na katuninungan na nakakatabang tanganing magkaigwa kita nin marahay na relasyon sa satong mga kapamilya asin kapagtubod. Pero, dinadagka kita ni Jehova na “makipagkatuninungan sa gabos na tawo.” (Roma 12:18) Posible daw talaga iyan, asin ano an mga pakinabang kan satong pagmamaigot na magin mapagpatuninong?\nPaagi sa satong ministeryo, inaagda ta an mga tawo na makinabang sa mensahe nin katuninungan dapit sa Kahadian nin Diyos. (Isa. 9:6, 7; Mat. 24:14) Nakakaugma ta dakul an nag-aako sa imbitasyon na iyan. Bilang resulta, dai na sinda gayong nadidisganar o naaanggot huli sa mga nahihiling nindang nangyayari sa palibot. Imbes, may tunay na paglaom na sinda para sa puturo asin napapahirong “makipagkatuninungan asin pagmaigutan na mapagdanay iyan.”—Sal. 34:14, NW.\nPero bako gabos nag-aako kan satong mensahe, lalo na sa primero. (Juan 3:19) Dawa arog kaiyan, tinatabangan kita kan espiritu nin Diyos na ipahayag sa sainda an maugmang bareta sa matuninong asin magalang na paagi. Sa paggibo kaiyan, sinusunod ta an instruksiyon ni Jesus dapit sa ministeryo na nasa Mateo 10:11-13: “Sa paglaog nindo sa harong, magtaong galang kamo sa mga nakaistar diyan. Kun an harong na iyan maninigo, pabayai na mapasa-harong na iyan an katuninungan na minamawot nindo; pero kun iyan bakong maninigo, pabayai na bumalik sa saindo an katuninungan na iyan.” An pagsunod sa sadol ni Jesus makakatabang sa sato na maghali na may katuninungan pa man giraray asin maglaom na makabalik sa ibang panahon tanganing tabangan an kagharong.\nMakakakontribwir man kita sa katuninungan kun nakikipag-ulay kita sa mga opisyal nin gobyerno sa magalang na paagi—kaiba na an mga tibaad kontra sa gibuhon ta. Halimbawa, huli sa diskriminasyon, dai tinugutan kan gobyerno nin sarong nasyon sa Aprika an pagtugdok nin mga Kingdom Hall. Para maresolberan an problema sa matuninong na paagi, inasignaran an sarong brother na dating misyonero sa nasyon na iyan sa Aprika na magdulok sa High Commissioner kan nasyon na iyan sa London, England. An katuyuhan niya iyo na sabihon sa opisyal an dapit sa matuninong na gibuhon kan Mga Saksi ni Jehova sa saiyang nasyon. Ano an nangyari?\nInistorya kan brother: “Pag-abot ko sa reception desk, narisa ko sa pagbado kan receptionist na miyembro siya kan sarong tribo na aram ko an lengguwahe. Kaya binati ko siya sa lengguwahe niya. Nagngalas siya asin naghapot sako, ‘Ano po an tuyo nindo?’ Magalang kong sinabi na gusto kong makaulay an High Commissioner. Inapudan niya ini, dangan nagluwas an opisyal asin binati ako sa lengguwahe ninda. Pagkatapos, nagdangog siyang marhay mantang ipinapaliwanag ko an dapit sa matuninong na mga gibuhon kan mga Saksi.”\nHuli sa magalang na paliwanag kan brother, nahali an kadaklan sa salang ideya asin diskriminasyon kan commissioner mapadapit sa satong gibuhon. Pakalihis nin pirang panahon, hinali kan gobyerno kan nasyon na iyan sa Aprika an mga restriksiyon sa pagtugdok. Talagang ikinaugma kan mga tugang an matuninong na resultang iyan! Iyo, an pagigin magalang nagbubunga nin marahay na mga resulta—kaiba na an katuninungan.\nMAGKAIGWA NIN KATUNINUNGAN SAGKOD LAMANG\nNaeeksperyensiyahan ngunyan kan banwaan nin Diyos an espirituwal na paraiso na pano nin katuninungan. Makakakontribwir ka sa katuninungan na iyan mantang pinagmamaigutan mong kultibaron sa saimong buhay an aspektong ini kan bunga nin espiritu. An pinakaimportante, makakamtan mo an pag-uyon ni Jehova asin magkakaigwa ka nin abunda asin daing katapusan na katuninungan sa bagong kinaban nin Diyos.—2 Ped. 3:13, 14.\n^ par. 13 An kuwalidad na kabuutan tutukaron sa ibang artikulo sa seryeng ini mapadapit sa bunga kan banal na espiritu nin Diyos.\nAN TORRENGBANTAYAN—PAG-AADALAN NA EDISYON Mayo 2018


JW Iskedyul sa Pagtiripon na Pamumuhay Asin Ministeryo Oktubre 31–Nobyembre 6, 2016\n“Patuudon an Aki sa Dalan na Dapat Niyang Lakawan”: (10 min.)\nTal 22:6, NW; 23:24, 25—An mga aki na pinatuod sa pamantayan nin Diyos nagkakaigwa nin marahayon na oportunidad na magin maugma, kontento, asin responsableng mga adulto sinda (w08 4/1 16; w07 6/1 31)\nTal 22:15; 23:13, 14—Sa laog nin pamilya, an ‘sugkod’ o pamakol nagrerepresentar sa gabos na klase nin pagdidisiplina (w97 10/15 32; it-2-TG 1358 ¶4)\nTal 23:22—An adulto nang mga aki puwedeng makinabang sa kadunungan kan saindang mga magurang (w04 6/15 14 ¶1-3; w00 6/15 20 ¶13)\nTal 24:16—Paano kita pinapakusog kan talinhagang ini na magtagal sa paurumbasan para sa buhay? (w13 3/15 4-5 ¶5-8)\nTal 24:27—Paano ta dapat sabuton an talinhagang ini? (w09 10/15 12 ¶1)\nPagbasa sa Bibliya: (4 min. o mas halipot pa) Tal 22:1-21\nInot na Pagdalaw: (2 min. o mas halipot pa) JW.ORG contact card—Impormal na pagpapatotoo.\nPagdalaw Liwat: (4 min. o mas halipot pa) JW.ORG contact card—Magwalat nin punto na pag-uulayan sa sunod na pagdalaw, asin tapuson paagi sa pag-introdusir kan video na Ta’no ta Kaipuhan Mag-adal nin Bibliya?\nPag-adal sa Bibliya: (6 min. o mas halipot pa) lv 179-181 ¶18-19\n“Epektibo Daw Nindong Nagagamit an mga JW.ORG Contact Card?”: (15 min.) Pagtukar. I-play an sampol na presentasyon, dangan tukaron an mahahalagang punto. Dagkahon an mga parahayag na pirming magdara nin mga contact card.\nPag-adal sa Bibliya kan Kongregasyon: (30 min.) kr kap. 3 ¶1-12, asin “Seksiyon 1—Katotoohan Dapit sa Kahadian—Pagtao nin Espirituwal na Kakanon”\nKanta 146 Asin Pamibi\nIskedyul kan An Satong Kristiyanong Pamumuhay Asin Ministeryo Para sa Oktubre 31–Nobyembre 6, 2016


Home / Bicol News / Education / Nagkapirang state universities, colleges, dai na matao nin entrance exams\nBicol Standard Newspaper Friday, May 22, 2020 Bicol News, Education\nMANILA (Bicol Standard) -- Dakol nang state universities asin colleges (SUCs) an dai na matao nin entrance examinations para sa mga bagong estudiante sa tahaw kan coronavirus pandemic sa nasyon, sabi kan Commission on Higher Education (CHED) kasuodma.\nKadaklan ibinabase na sana an admission sa grades kan estudiante asin sa curso na saiyang inaaplyan, segun ki Commissioner Prospero de Vera sa hearing kan Senado.\nIgwa man na SUCs na may combinasyon kan online test asin physical test.\nSinusundo sinda sa mga municipio, by batch, dinadara sa eskwelahan para mag kua kan test, sabi pa.\nSabi pa ni De Vera an set up madepende sa kamugtakan o sitwasyon sa mga lugar sa nasyon.\nPighohorot kan CHED an higher education institutions na consideraron an flexible learning na magamit nin digital asin non-digital mediums, lalo nang bakong gabos na estudiante an igwa nin internet access.\nNagkapirang state universities, colleges, dai na matao nin entrance exams Reviewed by Bicol Standard Newspaper on Friday, May 22, 2020 Rating: 5


Nag-ako Sia nin Karangahan sa Saiyang Dios\nAn Torrengbantayan | Hulyo 2011\nBASAHON SA Albanian Aleman Amharic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Georgian Guarani Hapon Hiligaynon Hungarian Igbo Indonesian Italiano Koreano Lithuanian Malagasy Myanmar Norwegian Ossetian Pangasinan Persian Polish Portuguese Pranses Quechua (Bolivia) Rarotongan Ruso Samoan Sepedi Sesotho (Lesotho) Setswana Sinhala Slovak Slovenian Sranantongo Swahili Thai Tsonga Turkish Ukrainian Vietnamese\nArogon an Saindang Pagtubod\nSI Elias nagdadalagan mantang nag-ooran asin nagdidiklom an langit. Harayo pa sia sa Jezreel, asin may edad na sia. Pero, daing kapagalan siang nagdadalagan, huli ta an mismong “kamot ni Jehova” nagtatabang sa saiya. Nakamate sia nin kosog na siertong dai pa nia namatean kasuarin man, mala ta naenotan pa nia an mga kabayong nagguguyod sa karuwahe ni Hadeng Ahab!—1 Hade 18:46.\nNgonyan, harayoon na sia ki Hadeng Ahab, asin halawig pa an babaklayon nia. Imahinara si Elias na nagkikimatkimat huli sa pagtama nin oran sa saiyang mga mata mantang sia nagdadalagan, na iniisip an mga nangyari sa pinakamakasaysayan na aldaw kan saiyang buhay. Daing duda, mamuraway na kapangganahan idto para sa Dios ni Elias na si Jehova asin sa tunay na pagsamba. Huling harayo na sia asin madiklom an langit dahel sa maraot na panahon, dai na nia maheling an Bukid nin Carmelo, na duman ginamit sia ni Jehova tanganing daogon sa makapangyarihan asin milagrosong paagi an pagsamba ki Baal. Ginatos na propeta ni Baal an nabuyagyag bilang maraoton na mga impostor asin tama sanang ginaradan sinda. Dangan namibi si Elias ki Jehova na logod matapos na an tigmara na nagpasakit sa daga sa laog nin tolo may kabangang taon. Uminoran man nanggad! *—1 Hade 18:18-45.\nMantang nagdadalagan si Elias sa 30 kilometros na dalan pa-Jezreel, tibaad iniisip nia na sa katapustapusi magkakaigwa na nin dakulang pagbabago. Dapat nang magbago si Ahab! Pagkatapos kan naheling nia, siertong mayo na siang pagpipilian kundi bayaan an pagsamba ki Baal, pugolan an saiyang reynang si Jezebel, asin paontokon an persekusyon sa mga lingkod ni Jehova.\nKun an mga nangyayari garo baga kaoyon kan gusto niato, natural sanang minakosog an satong paglaom. Tibaad imahinaron niato na padagos nang magrarahay an kamugtakan ta, na tibaad iniisip pa ngani na mawawara na an pinakamasakit na mga problema niato. Bakong makangangalas kun nag-isip si Elias nin siring kaiyan huling sia ‘sarong tawo na may mga pakamate siring kan sa sato.’ (Santiago 5:17) Pero, an totoo, dai pa tapos an mga problema ni Elias. Sa katunayan, pirang oras na sana makakamate na sia nin grabeng takot asin kamondoan, kaya mamawoton na niang magadan. Ano an nangyari? Asin paano tinabangan ni Jehova an propeta nia na pakosogon giraray an saiyang boot asin pagtubod? Helingon ta.\nDai Linalaoman na Pagbabago nin mga Pangyayari\nPag-abot ni Ahab sa palasyo nia sa Jezreel, nagpaheling daw sia nin pagbabago, na sia mas espirituwal nang tawo? Mababasa niato: ‘Si Ahab tuminao nin bareta ki Jezebel kan gabos na ginibo ni Elias, kun baga paano si paggadan nia sa tarom nin hamo kan gabos na mga propeta.’ (1 Hade 19:1) Mangnoha na dai sinambit ni Ahab an Dios ni Elias na si Jehova kan isinaysay nia an mga nangyari sa aldaw na idto. Huling sia makalaman, minansay nia na gibo sana nin tawo—“guinibo ni Elias”—an milagrosong mga pangyayari kan aldaw na idto. Malinaw nanggad, dai nia nanodan na igalang si Jehova Dios. Asin ano an nagin reaksion kan mapamalos na si Jezebel?\nNaanggot siang marhay! Huli kaiyan, ipinaabot nia an mensaheng ini ki Elias: “Siring man logod an guibohon sakuya kan magña dios, asin siring man logod na dagdagan ako ninda, kun noodma sa aga sa magña panahon na ini dai ko guibohon sa saimong buhay an siring sa guinibo mo sa sainda.” (1 Hade 19:2) Makatatakot nanggad an humang ini nin paggadan! Garo man sana nagsumpa si Jezebel na sia mismo an maninigong magadan kun dai nia ikapagadan si Elias sa aldaw na iyan tanganing ibalos an mga propeta ni Baal. Imahinara si Elias na napagmata sa sarong simpleng dagosan sa Jezreel sa bangging idto na maraot an panahon—tangani sanang madangog an makatatakot na mga tataramon na idto sa mensahero kan reyna. Ano an epekto kaiyan sa saiya?\nNadaog nin Takot Asin Pangluluya nin Boot\nKun sa paghona ni Elias tapos na an pakikilaban sa pagsamba ki Baal, napasala sia. Dai nagbago si Jezebel. Ipinagadan na nia an kadaklan sa maimbod na kairiba ni Elias, asin ngonyan, garo si Elias na an masunod. Sinasabi sa sato kan Biblia: “Natakot si Elias.” (BPV) * Naimahinar daw ni Elias an posibleng makaturotristeng pagpagadan sa saiya ni Jezebel? Kun pigparaisip nia iyan, mangluluya talaga an boot nia. Ano man an naisip ni Elias, “nagdulag siya” tanganing iligtas an saiyang buhay.—1 Hade 18:4; 19:3, BPV.\nBako sanang si Elias an maimbod na tawong nadaog nin takot. Pakalihis nin halawig na panahon, iyan man an nangyari ki apostol Pedro. Halimbawa, kan pangyarihon ni Jesus na lumakaw si Pedro sa tubig kaiba Nia, an apostol nagpoon na ‘magheling sa doros.’ Dangan natakot sia asin nagpoon na mag-irarom. (Mateo 14:30) Sa siring, an mga halimbawa ni Pedro asin Elias nagtotokdo nin mahalagang leksion sa sato. Kun gusto tang mapagdanay an satong kosog nin boot, dai niato pagparaisipon an mga peligrong ikinakatakot niato. Kaipuhan na magdanay kitang nakakonsentrar sa Gikanan kan satong paglaom asin kosog.\nHuli sa takot, duminulag si Elias patimog-solnopan mga 150 kilometros pasiring sa Beer-seba, sarong banwaan na harani sa timog na linderos nin Juda. Binayaan nia duman an saiyang katabang asin solo siang nagpasiring sa kaawagan. Sinasabi kan rekord na ‘sarong aldaw siang nagbaklay,’ kaya maiimahinar niato na nagpoon siang maglakaw pagsirang kan saldang, na minalataw na mayo siang darang ano man na kakanon o gamit. Huli sa grabeng kamondoan asin takot, nagmaigot siang maglakaw sa kaawagan na masakit an kamugtakan mantang mainiton an saldang. Mientras na nagsosolnop an saldang, nawaran na nin kosog si Elias. Sa grabeng kapagalan, tuminukaw sia sa sirong nin poon nin retama—an pinakaharaning masisirongan nia sa alang na lugar na idto.—1 Hade 19:4, An Banal na Biblia.\nHuling desperadong marhay si Elias, namibi sia asin hinagad niang magadan na logod sia. Sinabi nia: “Bako akong mas marhay kisa sakong mga magurang.” Aram nia kaidto na an saiyang mga magurang o ginikanan kabokabo asin tolang na sana sa lolobngan, na mayo nang magigibong ano man dawa kiisay. (Parahulit 9:10) Namatean ni Elias na arog man sia kaiyan kadaing halaga. Kaya sia nag-agrangay: “Tama na!” Ano pa an dahelan na mabuhay?\nNakakabigla daw na maaraman na nangluyang gayo an boot nin sarong lingkod nin Dios? Dai man. An nagkapirang maimbod na tawo sa rekord kan Biblia sinasabing nakamate man nin grabeng kamondoan kaya minawot pa ngani nindang magadan—kabilang dian si Rebeca, Jacob, Moises, asin Job.—Genesis 25:22; 37:35; Bilang 11:13-15; Job 14:13.\nNgonyan, nabubuhay kita sa “magña panahon na makahahandal,” kaya bakong makangangalas na dakol na tawo, dawa maimbod na mga lingkod nin Dios, an pinangluluyahan nin boot kun beses. (2 Timoteo 3:1) Kun siring kaiyan kasakit an kamugtakan mo, arogon an halimbawa ni Elias dapit digdi: Biyong ipahayag sa Dios an saimong namamatean. Total, si Jehova an “Dios nin bilog na karagñahan.” (2 Corinto 1:3) Rinanga daw nia si Elias?\nTinabangan ni Jehova an Saiyang Propeta\nAno sa paghona mo an namatean ni Jehova kan maheling nia hale sa langit an saiyang namomotan na propeta na nakahigda sa sirong kan kahoy na iyan sa kaawagan asin nakikimaherak na magadan na sana sia? Ipinaparisa kan Biblia an simbag. Kan makatorog si Elias, nagsugo si Jehova nin anghel sa saiya. Maboot na pinukaw kan anghel si Elias paagi sa pagduta sa saiya asin nagsabi ini: “Magbagñon ka, komakan ka.” Siring an ginibo ni Elias, huling may kabootan na nag-andam an anghel nin simpleng kakanon na mainit asin bagong tinapay saka tubig para sa saiya. Nagpasalamat man lamang daw sia sa anghel? An sinasabi sana kan rekord iyo na an propeta nagkakan asin nag-inom saka nagtorog giraray. Huli daw sa grabeng kamondoan kaya dai na sia nakataram? Ano man an dahelan, pinukaw giraray sia kan anghel, na posibleng kan maagahon na. Sa giraray, sinabihan nia si Elias, “Magbagñon ka, komakan ka,” asin sinabi pa nia an mga tataramon na ini, “huli ta halauig pa an dalan [pagbaklay] na natatada sa saimo.”—1 Hade 19:5-7.\nHuli sa pakasabot na itinao nin Dios, aram kan anghel kun saen maduman si Elias. Aram man nia na dai kakayanon ni Elias an pagbaklay sa sadiri nia sanang kosog. Nakakaranga nanggad na maglingkod sa Dios na nakakaaram kan mga gusto niatong maabot asin kan satong mga limitasyon nin orog kisa sa sato! (Salmo 103:13, 14) Paano nakinabang si Elias sa kakanon na idto?\nMababasa niato: “Tominindog man [nanggad] sia asin nagkakan asin naginom siya; asin lominakao sia na may kabagsikan kan kakanon na idto sa laog nin apat na polong aldao asin apat na polong bangui, sagkod sa bukid kan Dios, na iyo an Horeb.” (1 Hade 19:8) Nag-ayuno si Elias nin 40 aldaw asin 40 banggi arog ni Moises na naenot sa saiya nin mga anom na siglo asin ni Jesus na nabuhay haros sampulong siglo pagkagadan nia. (Exodo 34:28; Lucas 4:1, 2) Dai man nahale kan kakanon na idto an gabos na problema nia, alagad sinusteniran sia kaiyan sa milagrosong paagi. Imahinara an gurang nang si Elias na nagmamaigot sa pagbaklay sa mayong dalan na kaawagan aroaldaw sa laog nin haros saro may kabangang bulan!\nTinatabangan man ni Jehova an mga lingkod nia ngonyan, bakong paagi sa milagrosong materyal na pagkakan, kundi sa mas mahalaga nanggad na paagi. Tinatabangan nia sa espirituwal an saiyang mga lingkod. (Mateo 4:4) An pakanood dapit sa Dios paagi sa saiyang Tataramon asin mga publikasyon na maingat na ibinasar sa Biblia nakakasustenir sa sato sa espirituwal. Tibaad dai man mahale an gabos na problema niato huli sa pagkua nin siring na espirituwal na kakanon, alagad matatabangan kita kaiyan na matagalan an garo baga dai makakayanan na mga kamugtakan. Minagiya man iyan pasiring sa “buhay na dai nin katapusan.”—Juan 17:3.\nNaglakaw si Elias nin haros 320 kilometros sagkod na sa katapustapusi makaabot sia sa Bukid nin Horeb, kun saen nagpaheling si Jehova Dios kaidto ki Moises, paagi sa anghel, sa naglalaad na palongpong, asin kan huri duman nakipagtipan si Jehova sa Israel kan tipan na Ley. Nagsirong si Elias sa sarong kueba.\nKun Paano ni Jehova Rinanga Asin Pinakosog an Saiyang Propeta\nSa Horeb, an “tataramon” ni Jehova—na malinaw na ipinaabot paagi sa sarong espiritung mensahero—naghapot: ‘Ano an saimong ginigibo digdi Elias?’ Posibleng marhay na ihinapot iyan sa maboot na paagi, huling ibinilang iyan ni Elias na pangagda na lubos na ipahayag an namamatean nia. Asin iyan an ginibo nia! Sia nagsabi: “Nakamate ako nin sarong buhay na pagmakulog huli ki Jehova na Dios kan magña ejercito; huli ta an magña aki ni Israel nagbaya kan saimong tipan, guinaraba ninda an saimong magña altar, asin guinaradan ninda sa tarom nin hamo an saimong magña profeta: asin ako sana an natada, asin pinaghaharanap ako sa paghale sakuya kan sakuyang buhay.” (1 Hade 19:9, 10) Ihinahayag kan mga tataramon ni Elias an kisiera tolong rason kan saiyang pangluluya.\nEnot, namatean ni Elias na daing kamanungdanan an ginibo nia. Sa ibong nin dakol na taon na sia ‘nakakamate nin buhay na pagmakolog’ sa paglilingkod ki Jehova, na ibinibilang niang pinakamahalaga an sagradong ngaran nin Dios asin an pagsamba sa Saiya, naheling ni Elias na garo baga mas nagraraot sana an kamugtakan. An banwaan nagdadanay na daing pagtubod asin rebelyoso, mantang padagos na naglalakop an falsong pagsamba. Ikaduwa, namatean ni Elias na solo na sana sia. “Ako sana an natada,” an sabi nia, na garo baga solo na sana siang lingkod ni Jehova sa nasyon. Ikatolo, natakot si Elias. Ginaradan na an dakol sa kairiba niang propeta, asin aram niang sia na an masunod. Tibaad bakong madali para ki Elias na admitiron an mga namamatean niang idto, alagad dai nia tinogotan na madaog sia nin amor propio asin pagkapasupog. Nagtao sia nin marahay na halimbawa sa gabos na maimbod na tawo paagi sa pagpamibi, na lubos na ipinapahayag sa Dios an nasa boot nia.—Salmo 62:8.\nAno an ginibo ni Jehova dapit sa takot asin kahaditan ni Elias? Sinabihan kan anghel si Elias na tumindog sa entrada kan kueba. Nagsunod sia dawa dai nia aram kun ano an mangyayari. Biglang duminoros nin makosog! Siertong nagresulta iyan sa nakakabungog na hagubuhob, huling iyan makosogon kaya binaraak kaiyan an mga bukid asin kantil. Imahinara si Elias na nagpoprobar na takopan an mga mata nia mientras na kinakapotan nin higot an saiyang mahibog asin simplehon na gubing na gibo sa balukag mantang tinatamaan ini nin makosog na doros. Dangan hiningoa niang dai matumba kan mayugyug an daga huli sa linog! Dai pa ngani sia nauulian kan may biglang luminakop na dakulang kalayo, kaya napiritan siang lumaog giraray sa kueba tanganing dai sia mapaso kan grabeng init.—1 Hade 19:11, 12.\nSa kada pangyayaring idto, ipinapagirumdom sa sato kan pagkasaysay na mayo si Jehova sa pambihirang pagpaheling na ini nin puersa kan naturalesa. Aram ni Elias na si Jehova bakong eroestorya sanang dios kan naturalesa, arog ni Baal, na inoomaw kan nadayang mga parasamba kaini bilang an “Nakasakay sa mga Panganoron,” o an nagdadara nin oran. Si Jehova an tunay na Gikanan nin gabos na makangangalas na puersa sa naturalesa, asin mas dakula nanggad sia kisa sa ano man na ginibo nia. Dawa sa pisikal na kalangitan dai sia magkakaigo! (1 Hade 8:27) Pero, paano nakatabang ki Elias an gabos na ini? Girumdoma na natakot sia. Mantang nasa kampi nia an Dios na arog ni Jehova, na may siring kadakulang kapangyarihan na puede Niang gamiton ano man na oras, mayong dapat ikatakot si Elias ki Ahab asin Jezebel!—Salmo 118:6.\nKan mawara an kalayo, nagkaigwa nin katoninongan asin si Elias nakadangog nin kalmado asin “maluway na tingog.” (BPV) Inagda kaiyan si Elias na ipahayag giraray an saiyang sadiri, asin iyan an ginibo nia—biyo niang ipinahayag an saiyang mga kahaditan sa ikaduwang beses. * Tibaad mas naginhawahan sia huli kaiyan. Pero, seguradong mas naranga pa si Elias sa sunod na sinabi sa saiya kan kalmado asin “maluway na tingog.” Sinierto giraray sa saiya ni Jehova na sia mahalagang marhay. Paano? Dakol an ihinayag nin Dios dapit sa mga gigibohon pa nia may koneksion sa pakikilaban sa pagsamba ki Baal sa Israel. Malinaw nanggad na bakong sayang an mga ginibo ni Elias, huling dai mapupugolan an pagkaotob kan katuyohan ni Jehova. Apuera kaini, kaiba pa man giraray si Elias sa katuyohan na iyan, huling pinabalik sia ni Jehova sa gibohon na may espesipikong mga instruksion.—1 Hade 19:12-17.\nPero, kumusta man an pagmate ni Elias na sia nagsosolo? Duwang bagay an ginibo ni Jehova dapit dian. Enot, sinabihan nia si Elias na nombrahan si Eliseo bilang an propeta na masalida sa saiya pag-abot nin panahon. An mas nguhod na lalaking ini iyo an magigin kaibaiba asin katabang ni Elias sa laog nin dakol na taon. Praktikal nanggad na pagranga iyan! Ikaduwa, ihinayag ni Jehova an nakakapukaw sa boot na baretang ini: “Guiguibohon ko na matada sa Israel pitong ribo; an gabos na magña tohod na magña dai ipinaglohod ki Baal, asin magña gñosong dai ipinaghadok sa saiya.” (1 Hade 19:18) Dai nanggad nagsosolo si Elias. Siertong naogma sia kan madangog nia an dapit sa rinibong maimbod na tawong idto na nagsayumang sumamba ki Baal. Para sa kapakanan ninda, kaipuhan na ipadagos ni Elias an maimbod na paglilingkod nia asin magin halimbawa nin dai nangluluyang kaimbodan ki Jehova sa depisil na panahon na idto. Siertong napahirong marhay si Elias kan madangog an mga tataramon na idto paagi sa mensahero ni Jehova, an kalmado asin “maluway na tingog” kan saiyang Dios.\nArog ni Elias, tibaad mapahanga kitang marhay sa pambihirang mga puersa nin naturalesa na naheheling sa mga linalang, asin dapat sana. Malinaw na mababanaag sa mga linalang an kapangyarihan kan Kaglalang. (Roma 1:20) Sagkod ngonyan, gustong marhay ni Jehova na gamiton an daing limite niang kapangyarihan tanganing tabangan an maimbod na mga lingkod nia. (2 Cronica 16:9, BPV) Minsan siring, nagtataram sa sato an Dios nin detalyado nanggad paagi sa saiyang Tataramon, an Biblia. (Isaias 30:21) An Biblia garo man sana an kalmado asin “maluway na tingog,” na paagi kaiyan kita ginigiyahan ni Jehova, itinatanos, asin pinaparigon an boot ngonyan, saka sinisierto nia sa sato na namomotan nia kita.\nInako daw ni Elias an karangahan na itinao ni Jehova sa saiya sa Bukid nin Horeb? Iyo nanggad! Dai nahaloy, buminalik sia sa saiyang gibohon bilang an daing takot asin maimbod na propeta na nanindogan tumang sa karatan nin falsong pagsamba. Kun isasapuso man niato an ipinasabong na mga tataramon nin Dios, an “karagñahan kan magña kasuratan,” maaarog niato an pagtubod ni Elias.—Roma 15:4.\n^ par. 4 Helingon an mga artikulong “Sia Nanindogan Para sa Dalisay na Pagsamba” saka “Sia Nagbantay, Asin Sia Naghalat” sa regular na tampok na “Arogon an Saindang Pagtubod” sa Enero-Marso asin Abril-Hunyo 2008 isyu kan An Torrengbantayan.\n^ par. 11 An Marahay na Bareta Biblia (Bikol Popular Version)\n^ par. 29 An ginikanan kan kalmado asin “maluway na tingog” na ini posibleng iyo man sana an espiritung ginamit tanganing ipaabot an “tataramon ni Jehova” na sinambit sa 1 Hade 19:9. Sa bersikulo 15, inaapod na “Jehova” an espiritung ini. Posibleng magirumdoman niato an espiritung representante na ginamit ni Jehova tanganing giyahan an Israel sa kaawagan asin dapit sa saiya sinabi ni Jehova: “An sakuyang gñaran iyaon saiya.” (Exodo 23:21) Siempre, dai man niato iiniinsistir an bagay na ini, alagad mahalagang mangnohon na bago nagin tawo si Jesus, sia naglingkod bilang “an Tataramon,” an espesyal na Representante sa Pagtaram sa mga lingkod ni Jehova.—Juan 1:1.\n[Ritrato sa pahina 19]\nLubos na binendisyonan ni Jehova si Elias, sa marahay sagkod sa maraot na mga panahon\n[Ritrato sa pahina 20]\nSa grabeng kasakitan, lubos na ipinahayag ni Elias ki Jehova an nasa boot nia\n[Ritrato sa pahina 21]\nGinamit ni Jehova an makangangalas na kapangyarihan nia tanganing rangahon asin parigonon an boot ni Elias\nI-share I-share Nag-ako Sia nin Karangahan sa Saiyang Dios\nIgwa daw nin Tunay na Kahulogan an Buhay?\nTaano ta Garo Baga Mayo nin Kahulogan an Buhay?\nSarong Makahulogan na Buhay—Ngonyan Asin Sagkod Lamang\nRUMANI SA DIYOS May Pagmate daw si Jehova?\nAno an Kahadean nin Dios?\nAn Dios daw May Ipinapaorog na Rasa?\nSiisay an Naggibo kan mga Ley sa Satong Uniberso?\nKun Paano Labanan an Sugot\nText Mga opsiyon sa pag-download AN TORRENGBANTAYAN Hulyo 2011\nI-share I-share AN TORRENGBANTAYAN Hulyo 2011\nAN TORRENGBANTAYAN Hulyo 2011


Naga midbid na anti dictatorship - Bongat\nNgonian na aldaw, Septiembre 21 iyo an paggirumdom kan ika-45 aniversaryo kan Martial law na pigdeclara ni dipuntong diktador Ferdinand Marcos, alagad an Ciudad nin Naga sa pamamayo ni Alcalde John Bongat nagpahayag na ano man na indikasyon na pasiring na kita sa pagiging ‘’dictatorship and curtailment of freedom of expression’’ permi nang saro an ciudad sa mangengenotan sa pag-contra kaini.\nMayong actividad na gigibohon an City Hall sa pag-comemorar kan martial law envez nagtao nin permiso sa nagkaperang progresibong grupo na malansar kan saindang protesta sa kaaldaw kan pagdeclara nin martial law huli ta iyan saindang deretso asin pigrerespeto kan lokal na gobierno, sabi pa.\nAn protest rally papangenotan kan BAYAN Bikol, Gabriela asin iba pang militanteng grupo asin bagong muknaon na BANAT nganing idenuncia an Martial law asin ano man na pagbuhay liwat kaini sa presenting administrasyon kabale na an saindang pagcondenar sa padagos na nangyayaring extrajudicial killings sa nasyon.\nSinabi pa ni Bongat kan panahon na pabagsakon an diktador na gobierno ni Marcos sa paagi nin people power revolution an Ciudad nin Naga saro sa nagsuporta na ibuelta an tunay na democracia.\nAn Ciudad midmid na anti dictatorship sagcod sa presente asin dai mahahali sa memoria an pagkitil sa freedom of expression sa panahon kan diktador matapos ideclara an Martial law kan Septiembre 21, 1972, ini samoyang kinokondenar an mga mapait na pangyayari asin biktima nin deretso humanos asin iba pang mga caso.\nSa ngonian padagos pang nasa irarom kan Martial law an rehiyon Mindanao huli kan giyera sa Ciudad nin Marawi, alagad si Presidente Rodrigo Duterte nagpatanid na posibleng pahiwason niya pa ini sa Visayas asin Luzon.\n‘’Memorable’’ sa Naga an Martial law huli ta perang aldaw matapos magrampahog an Colgante Bridge kan Septiembre 16, 1972 mientras na ginigibo si fluvial procession sa Nuestra Señora de Peñafrancia sa salog Naga, Septiembre 21 nagdeclara nin Martial law si Marcos, sabi pa kan jefe ejecutivo. (DPA)


ESEAP Komperensya 2018 - Meta\nESEAP Komperensya 2018\nAna Komperensya nin ESEAP 2018 usad na rehiyonal na komperensya ka mga komunidad nin Wikimedia sa ngamin na mga rehiyon nin ESEAP. Ana ESEAP nangangahulogan na East (Subangan asin) and South East Asia (Sur-subangan na Asya), and the Pacific (asin an Pasipiko). Mingyari adi sa Bali, Indonesya kana petsa 5 abot 6 kana Mayo 2018, asin ini amo ana pinakauna na rehiyonal na komperensya para sa mga komunidad nin Wikimedia sa mga rehiyon na adi.\nAna Subangan asin Sur-subangan na Asya, asin ana Pasipiko amo ana nauuri na mga rehiyon sa komunidad nin Wikimedia. Agko dakulong bilang kana mga paraambag sa Wikimedia galin sadi kanatung rehiyon, alagad padagos kitang nagiingua tanganing gibo sa usad na komunidad na nagdadanay. Ining komperensya madara sa mga partisipante galin sa manlainlain na mga komunidad nin ESEAP tanganing magkausad tapos magkaagko ararom na pagkaisi ka mga ulayon asin tanganing makakuku sa mga kasimbagan. Siring man, katuyohan kadi na matipon ana mga tawong kaiba sa paghirong ini kan Wikimedia sa luog kana mga rehiyon nin ESEAP, tanganing maghiras nin mga kaisipan asin magkaagko nin pagtinarabangtabangan an rehiyonal na komunidad na imposibleng simbagan sa online na komunikasyon sana.\nLugar: Bali, Indonesya\nPetsa: sa 5 abot 6 kana Mayo 2018\nA mga Wikimedian sa Subangan saka Sur-subangan na Asya asin an Pasipiko amo ana makakaiba sa komperensya nangurog na adtong mauurot o agko dakulong naitatabang sa ikakatalubo kan lokal na komunidad.\nKomite nin mga Katuwang\nTagapagpadalagan nin tiripon asin tagatabang\nTagapamahala asin tagapagpadalagan kan lohistika\nKomite nin mga Tagatabang\nBiyanto Rebin (kapwa tagapadalagan)\nRetrieved from "https://meta.wikimedia.org/w/index.php?title=ESEAP_Conference_2018/bto&oldid=22413023"


“Kaipuhan Nindo nin Pakatagal” | Pag-aadalan\nNamutan Niya an mga Tawo\nKaya Niyatong Magdanay na Malinig sa Moral\n“Kun Kaya ni Kingsley, Kaya Ko Man!”\nMamuhay Kauyon kan Modelong Pamibi—Kabtang I\nMamuhay Kauyon kan Modelong Pamibi—Kabtang II\n“Kaipuhan Nindo nin Pakatagal”\nAn Torrengbantayan—Pag-aadalan na Edisyon | Hunyo 2015\nBASAHON SA Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Drehu Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italiano Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Koreano Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Serbian Serbian (Roman) Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nPUON kan mabawtismuhan si Anita * bilang saro sa Mga Saksi ni Jehova, kinokontra na siyang marhay kan saiyang agom. “Pinupugulan niya akong mag-atender sa mga pagtiripon saka bawal sako dawa an pagsambit kan pangaran nin Diyos,” an sabi ni Anita. “Pag nababanggit ko an pangaran ni Jehova, angguton nang maray an agom ko.”\nNagin problema man ni Anita kun paano tutukduan an saiyang mga aki manungod ki Jehova. “Bawal sambahon si Jehova sa sadiri ming harong. Patago kaming mag-Bible study kan mga aki ko, dai ko man sinda naiiiba sa Kingdom Hall.”\nMahihiling ta sa eksperyensiya ni Anita na talagang puwedeng magin pagbalo sa integridad nin sarong Kristiyano an pagkontra kan mga kapamilya. Kaiba pa sa mga pagbalong iyan an pagkaigwa nin dai nararahay na hilang, pagkagadan nin aki o agom, o an pagrayo ki Jehova Kaipuhan Nindo nin Pakatagal. Kaya, ano an makakatabang sa sarong Kristiyano na magdanay na maimbod ki Jehova?\nPag nasa arog kaiyan na mga pagbalo, ano an puwede mong gibuhon? Sinabi ni apostol Pablo: “Kaipuhan nindo nin pakatagal.” (Heb. 10:36, NW) Pero, ano an makakatabang sa saimo na makatagal?\nMAMIBI KI JEHOVA\nAn saro sa mga paagi na matao sa sato kan kusog na kaipuhan ta tanganing makatagal iyo an pagtitiwala sa Diyos paagi sa pamimibi. Pag-isipan an sarong halimbawa. Lunes nin hapon kaidto kan mangyari an sarong trahedya sa pamilya ni Ana. Biglang nagadan an saiyang agom na kaibanan niya sa laog nin 30 taon. “Dai na siya nakapuli haling trabaho,” an sabi ni Ana, “52 anyos pa sana siya.”\nPaano ini nakaya ni Ana? Nagbalik siya sa trabaho niya, na nakatabang sa saiya na dai gayo maisip an nangyari. Pero dai kaiyan nahali an kulog na namamatian niya. An sabi niya: “Ipinamibi ko ki Jehova an gabos na nasa puso ko asin nakimahirak akong tabangan niya akong makaya an kulog kan pagkagadan kan agom ko.” Sinimbag daw ni Jehova an pamibi niya? Kumbinsido siyang iyo. Sinabi niya: “An katuninungan na an Diyos sana an makakatao an nagpakalma sako saka nagpadanay sako na nasa tamang isip. Sigurado akong maray na bubuhayon ni Jehova an agom ko pag-abot nin panahon.”—Fil. 4:6, 7.\nNanunuga an ‘Paradangog nin pamibi’ na itatao niya sa saiyang mga lingkod an ano man na kaipuhan ninda para magdanay sindang maimbod sa saiya. (Sal. 65:2) Dai ka daw mauyon na talagang nakakapakusog sa pagtubod an panugang ini? Bako daw na nakakatabang ini sa saimo na mahiling na kaya mo man na makatagal?\nMAGIN HARANI SA MGA KAKONGREGASYON\nTinatabangan ni Jehova an saiyang banwaan paagi sa Kristiyanong kongregasyon. Halimbawa, kan an kongregasyon sa Tesalonica mag-agi nin grabeng persekusyon, sinadol ni Pablo an mga Kristiyano duman na ‘magpararanga-ranga, asin magparururigon, siring sa sainda nang ginigibo.’ (1 Tes. 2:14; 5:11) Huling nagkasararo sa pagkamuot asin nagtarabangan an mga Kristiyano sa Tesalonica, nakaya ninda an pagbalo na iyan sa saindang pagtubod. Marahay na halimbawa sa sato ngunyan an rekord ninda nin pakatagal asin may sarong bagay pa kitang manunudan digdi na makakatabang sa sato na makatagal.\nKun hinihinguwa niyatong magin harani sa mga kakongregasyon niyato, makakatao kita ‘nin mga bagay na ikakapakusog kan saro sa saro.’ (Roma 14:19) Lalo nang importante ini sa panahon nin kasakitan. Dakul na kasakitan an inagihan mismo ni Pablo, pero tinawan siya ni Jehova nin kusog tanganing makatagal. May mga panahon na itinao nin Diyos ki Pablo an pampakusog nin buot paagi sa saiyang mga kapagtubod. Halimbawa, kan magpadara si Pablo nin personal na pangungumusta sa kongregasyon sa Colosas, ini an sinabi niya manungod sa sainda: ‘[Sinda] nagin karangahan sa sako.’ (Col. 4:10, 11) Iyo, an pagkamuot ninda ki Pablo nagpahiro sa sainda na rangahon asin pakusugon siya sa panahon na kaipuhan niya iyan. Posibleng marhay na nag-ako ka na man nin pampakusog sa buot asin tabang hali sa mga kakongregasyon mo.\nMAGPATABANG SA MGA ELDER\nMay saro pang tabang na nasa laog kan Kristiyanong kongregasyon an itinatao nin Diyos—an mga elder. An maygurang sa espirituwal na mga lalaking ini puwedeng magin “siring sa pahiplian sa duros, sarong taguan sa bagyong mauranon, siring sa mga sapa nin tubig sa sarong disyerto, siring sa limpoy nin dakulaon na gapo sa marang daga.” (Isa. 32:2, NW) Nakakapakusog nanggad na maaraman iyan! Inaaprobetsaran mo daw an mamumuton na probisyon na ini? Makakatabang sa saimo na makatagal an pampakusog sa buot asin tabang kan mga elder.\nSiyempre, mayong kakayahan an mga elder na gumibo nin mga milagro. Bako sindang perpekto, ‘na may mga pakamating arog ta.’ (Gui. 14:15) Pero, dakula an maitatabang kan mga pamibi ninda para sa sato. (Sant. 5:14, 15) Sarong brother sa Italia na haloy nang may hilang na muscular dystrophy an nagsabi: “An pagkamuot saka pagmakulog kan mga tugang pati an pagdalaw-dalaw ninda, nakatabang sa sako na makatagal.” Inaaprobetsaran mo daw na marhay an mamumuton na tabang na ini hali ki Jehova—an mga elder?\nMAGKAIGWA NIN REGULAR NA ESPIRITUWAL NA RUTINA\nMay iba pa kitang puwedeng gibuhon tanganing makatagal. Saro diyan an pagkaigwa nin regular na espirituwal na rutina. An sarong halimbawa kaini iyo an 39 anyos na si John, na nagkaigwa nin sarong bihirang klase nin kanser. Sinabi niya: “Pagmati ko bakong makatanusan an nangyari sako, hobenon pa ako.” Kan panahon na idto, tres anyos pa sana an aking lalaki ni John. “Kaya buot sabihon, bako lang aki mi an kaipuhan asikasuhon kan agom ko, kundi pati ako, saka kaipuhan man niyang tabangan ako pag nagpapabulong ako,” an sabi ni John. Maluyang-maluya si John asin nalulula pagkatapos kan kada chemotherapy niya. Pero bako sana iyan. Nagkahilang man nin malala an ama ni John asin kaipuhan man na asikasuhon.\nAno an nakatabang ki John asin sa pamilya niya na makaya an masakit na sitwasyon na ini? “Dawa maluyang-maluya ako, sinisigurado ko na regular an espirituwal na rutina kan sakong pamilya,” an sabi niya. “Inaatenderan mi gabos na pagtiripon, nagse-service surusemana, saka regular an samong pampamilyang pagsamba dawa kun minsan dipisil.” Iyo, nahiling ni John na an sarong paagi tanganing makaya an ano man na kasakitan iyo na papagdanayon na marahay an espirituwalidad. Ano an maisasadol niya sa mga nag-aagi man nin magabat na problema? Sinabi niya: “Pag kuminalma ka na pagkatapos mong mabigla sa mga nangyayari, mariribayan na kan pagkamuot asin pampakusog ni Jehova an saimong paghadit. Papakusugon ka ni Jehova, arog kan ginibo niya sa sako.”\nMakakasigurado kita na sa tabang nin Diyos makakaya niyato an masakit na mga pagbalo o sitwasyon na puwedeng mapaatubang sa sato—ngunyan o sa maabot na panahon. Mamibi kita ki Jehova, magin harani sa mga kakongregasyon, magpatabang sa mga elder, asin magkaigwa nin regular na espirituwal na rutina. Sa paggibo kaiyan, ipinapahiling ta na uyon kita sa sinabi ni Pablo: “Kaipuhan nindo nin pakatagal.”\n^ par. 2 Sinalidahan an nagkapirang pangaran.\nAN TORRENGBANTAYAN—PAG-AADALAN NA EDISYON Hunyo 2015


Home / Aroroy / baretang bikol / Bicol News / Legazpi City / Masbate / masbate city / 5 nakatakas na preso, nanghold up nin bus sa Masbate\n5 nakatakas na preso, nanghold up nin bus sa Masbate\nBicol Standard Newspaper Thursday, April 26, 2018 Aroroy, baretang bikol, Bicol News, Legazpi City, Masbate, masbate city\nMasbate (Bicol Standard) – Hinoldap kan limang mga takas nin presuhan an sarung pampasaherong bus na may lunad na 39 na pasahero sa Aroroy, Masbate.\nSa report na naka-abot sa Police Regional Office 5 sa Camp General Simeon Ola, 10 sa 39 pasahero an nakuanan nin kwarta apwera pa kan iba pang mamahalon na gamit arog kan cellphone.\nBinisto an mga biktima na sinda Geraljean Rabino, na nakuanan nin P200.00; Dominguito Dela Cruz, konduktor kan bus na nakuanan nin P50,000; Acer Batuigas, na nakuanan nin P4,000; Lany Romblon na nakuanan nin P1,800; Ronald Ross, sarong sekyu na nakuanan nin P2,000 asin cellphone; Mae Ross Ronavie Espinosa, sarong Maestra, na nakuanan nin P800 pesos, atm, asin PRC ID; Haide Guioguio, na nakuanan nin cellphone; Jobert Royo, sarong estudyante na nakuanan nin P150; Jocelyn Royo na nakuanan nin P1,200 asin Voters ID; asin Rosalina Royo na nakuanan man nin P500.\nSa imbestigasyon kan Aroroy Municipal Police Station, mantang pigbabyahe kan Emmanuel bus an kalsada sa parteng Brgy Bacolod, kan naunambitan ng banwaan, kan ini harangon kan mga suspek saka nagdeklarar nin hold-up.\nKan mag follow up an pulisya, nabisto an mga suspek na mga takas kan Masbate Provincial jail.\nAn mg aini iyo sinda Joshua Tumlod y Fenis, 22 anyos, soltero, taga sitio Curahao Brgy Panique, Aroroy, Teddy Tumlod, 35 anyos; Jomar Tumlod y Montealegre, 25 anyos asin duwang dae pa nabibisto.\nSa presente padagos pa an ginigibong hot pursuit operation ngani madakop an mga suspek asin maibalik sa kulungan.\n5 nakatakas na preso, nanghold up nin bus sa Masbate Reviewed by Bicol Standard Newspaper on Thursday, April 26, 2018 Rating: 5


Condor Bikol dai magbabago contra sa jeepney phaseout\nDai magbabago nin panindugan an Condor Bikol contra sa jeepney phaseout na nag-eedad na nin quince años na iimplementar kan Department of Transportation (DOTr) ngonian na 2018 bilang parte kan PUV modernization program.\nSi Joel Pillogo, presidente kan Condor Camarines Sur asin regional coordinator kan grupo digdi sa Bikol nagpahayag sa entrevista kan Bicol Mail saro sa isyu kan saindang pagcontra iyo an sobra kamahal an presyo kan iriribay na electric-powered o Euro 4 na dai kakayahon kan ordinaryong operator, na malinaw na anti poor program kan gobierno nasyonal.\nAaboton sa P3.2 milyon kun hulogan mientras na kun babayadan nin cash cantidad P800 mil hasta sa P1.8 milyon.\nSagcod sa ngonian mayo pang jeepney operator/driver sa Bikol na interesado na magbakal kan Euro 4 alagad saindang piglinaw na dai sinda nagcocontra sa modernization program kan gobierno envez an paliog na presyo.\nSa ngonian labi sa 95 por ciento na kan mga jeepneys sa nasyon an enterong apektado kun idadagos kan gobierno an phaseout, sabi pa.\nAfuera pa kaini, dai sinda tiwala sa calidad kan Euro 4 na puedeng magsakat sa mga upper barangay bakong arog kan presenting mga ginagamit na pampasajerong jeepney.\nNagtutubod an Condor Bikol na matatawan sana nin pabor digdi kan administrasyon ni Presidente Duterte iyo an dakulang corporasyon asin malinaw na sarong pang-iipit sa mga pobreng operator.\nKabali sa ma-aapektaran asin mawawaran trabajo iyo an mga mikaniko sa talyer na dai nag-aaram kan mga paghirahay kan mararaot na piyesa mientras na ini electric-powered na iba sa saindang pinag-adalan bilang mikaniko nin mga vehiculos.\nSinabi na dai pa estrictong maimplementar kan Land Transportation Franchising and Regulatory Board (LTFRB) an transport modernization program mantang dai pa ngani andam an ahencia.\nAn DOTr nagsabi man na an paghali pisikal kan mga loma nang jeepneys sa tinampo makunsomo pa nin tolong taon, hasta sa 2021.\nAn ahencia nakatalaan pang maglansar nin Motor Vehicle Inspection System (MVIS) nganing madeterminaran kun perang taon na an jeepney asin an kakayahan kaini sa pagkayod aroaldaw.\nAn programa sa modernisasyon may katuyohan na mahali na sa mga tinampo an mga loma na asin taklaon nang mga jeepneys asin maribay nin may calidad na sistema sa transportasyon na inaapod nindang environment-friendly, sabi kan DOTr. (DPA)


Administratibong Rehiyon Kordilyera - Wikipedia\nKinamumugtakan kan Administratibong Rehiyon Kordilyera\nTagboan: 17°10′12″N 121°10′12″E Tagboan: 17°10′12″N 121°10′12″E\n1,013,418 votantes (9 Mayo 2019)\nTataramon na Balangao\nTataramon na Tuwali\nAn Administratibong Rehiyon Kordilyera (Ingles: Cordillera Administrative Region o CAR) an solamenteng rehiyon kan Republika kan Filipinas na mayong baybayon. Komponido ini kan mga provincia nin Abra, Apayao, Benguet, Ifugao, Kalinga asin Mountain Province. An ciudad nin Baguio an panrehiyon na sentro kaini. Sosog sa sensus kan 1 Mayo 2020, igwa ining 1,797,660 katawong nag-eerok digdi sa 390,923 kaharongan. Igwa ining sukol na 19,422.03 kilometro kwadrado. 300px\n3 Atraksyon panturista\nSarong magayon na aldaw sa Cordillera\nSakop kan Kordilyera an haros enterong kabukidan sa Kordilyera Sentral kan Luzon, an pinakámahiwas na kabukidan sa nacion. An rehiyon an pinag-eerokan kan manlaen-laen na katutubo kun apodon mga Igorot.\nAn CAR nababanga sa 6 na provincia asin kaiba an Ciudad nin Baguio.\nAn Kordilyera mayaman sa mga nakatagamang mineral. Kabali digdi an bulawan, copper, pirak, zinc, baybay, graba asin sulfur. An mga nakatagamang makukua sa gabos na provincia alagad nakakonsentrar sa Benguet an pagmina.\nAtraksyon panturista[baguhon | baguhon an source]\nKabali sa mga pigdadayong mga atraksyon sa rehiyon an Banaue Rice Terraces sa provincia kan Ifugao, Sumaguing Cave sa Sagada asin mummy caves kan Benguet asin Mt. Province. Igwa nin apat na National Parks digdi: an Cassamata Hill, Mount Pulag (an ikaduwa sa pinaká halangkaw na bukid sa Filipinas na may langkaw na 2,922 m above sea level), Mt. Data asin Balbalasang-Balbalan, namómogták sa provincia kan Kalinga. An Kalinga igwa man nin world class na white water rafting sa Chico River.\nAn Kordilyera igwa nin mga festival na pigseselibrar sa laog kan taon. Kabali digdi an minasunod:\nPanagbenga / Baguio Flower Festival na pigseselibrar sa bulan nin Pebrero. An festival nakasentro sa pagigin Flower Garden City sa Norte kan ciudad nin Baguio. Kabali sa highlights an flower exhibits, lectures, garden tours, floral competition asin parada kan mga floats sa buong syudad..\nLANG-AY Festival, Mt. Province, sarong semanang agro-industrial trade, tourism asin cultural fair na igwang mga bayleng pantribo asin kanta na pigseselibrar kada Abril 7. An lang-ay sarong tataramong katutubo na ipinapahiling ang buhay na tradisyon kan mga tawo sa provincia.\nBanaue Imbayah Festival, tolong aldaw na kapiyestahan poon Desyembre 5 hasta 8 na pigseselibrar kada apat na taon. Igwang mga paradang etniko na ipinapahiling an pagbabâgo kan kultura kan Ifugao na pigsusundan nin mga etnikong pakawat.\nKinua sa "https://bcl.wikipedia.org/w/index.php?title=Administratibong_Rehiyon_Kordilyera&oldid=206666"\nHuring binago an pahinang ini kaitong 28 Mayo 2021, alas 17:52.